《夜饮归戏作》
宋代·赵孟坚

夜雪合三更，昆仑兵密渡。
常时喜慨谈，此夕若亲睹。
杯行数已喜，谈辩气掀举。
微酣上篮舆，迢迢向归路。
出门林尽白，飞雪正零舞。
若寒嗟仆夫，鳖跛良窘步。
北内恶打头，灭烛失四顾。
平生功名心，每作艰危虑。
小试应危机，却舆自行去。
脚力幸未衰，乘之酒力怒。
踏雪如蹭云，了不见辛苦。
尚奚畏泥涂，宁恤双靴污。
仆失莫余追，瞥若付生羽。
骞腾甫登桥，健翎已逾兔。
还归坐中堂，喜啸默不语。
丝鬓且勿生，未谓余不武。
夜雪向桑乾，立勋期晚暮。
凛凛金石心，捐躯事明主。

作者简介：中国南宋画家。生于庆元五年（1199），卒于景定五年（1264），一说卒于咸淳三年（1267）。字子固，号彝斋；宋宗室，为宋太祖十一世孙，汉族，海盐广陈（今嘉兴平湖广陈）人。曾任湖州掾、转运司幕、诸暨知县、提辖左帑。工诗善文，家富收藏，擅梅、兰、竹、石，尤精白描水仙；其画多用水墨，用笔劲利流畅，淡墨微染，风格秀雅，深得文人推崇。有书法墨迹《自书诗卷》，绘画《墨兰图》、《墨水仙图》、《岁寒三友图》等传世，著《彝斋文编》4卷。